b'\n_START_ARTICLE_\nCrucea Secolului\n_START_PARAGRAPH_\nCrucea Secolului este denumirea unei lucr\xc4\x83ri de art\xc4\x83 monumental\xc4\x83 instalat\xc4\x83 \xc3\xaen centrul rondului din mijlocul Pie\xc8\x9bei Charles de Gaulle din Bucure\xc8\x99ti_NEWLINE_Monumentul a fost comandat, \xc3\xaen 1991, artistului Paul Neagu de c\xc4\x83tre Andrei Ple\xc8\x99u, pe atunci ministru al culturii, \xc8\x99i inaugurat \xc3\xaen septembrie 1997, cu numele oficial de \xe2\x80\x9cCrucea Secolului\xe2\x80\x9d. Monumentul const\xc4\x83 dintr-un disc lenticular de bronz de nou\xc4\x83 tone, \xc3\xaenalt de \xc8\x99ase metri, \xc3\xaen care sunt decupate o serie de perfora\xc8\x9bii romboidale form\xc3\xa2nd o cruce de lumin\xc4\x83 \xc8\x99i a fost g\xc3\xa2ndit ca monument comemorativ al revoltei anticomuniste de la sf\xc3\xa2r\xc8\x99itul anului 1989._NEWLINE_Monumentul Crucea Secolului a fost primit cu reticen\xc8\x9b\xc4\x83 de mul\xc8\x9bi bucure\xc8\x99teni, fiind supranumit \xc8\x99i biscuitul, nasturele sau aspirina g\xc4\x83urit\xc4\x83 de la Televiziune._NEWLINE_Deoarece, \xc3\xaencep\xc3\xa2nd din 2011, sub Pia\xc8\x9ba Charles de Gaulle a fost planificat\xc4\x83 construirea unei parc\xc4\x83ri subterane, pe trei niveluri, cu 603 locuri, a unui pasaj rutier \xc8\x99i a unei zone comerciale, Prim\xc4\x83ria Capitalei a dorit s\xc4\x83 reamplaseze monumentul \xc3\xaen Parcul Her\xc4\x83str\xc4\x83u. Comisia de Monumente din Ministerul Culturii \xc8\x99i Patrimoniului Na\xc8\x9bional nu fost de acord \xc8\x99i a propus ca variant\xc4\x83 mutarea temporar\xc4\x83 a monumentului \xc3\xaen scuarul aflat la intersec\xc8\x9bia Bulevardul Aviatorilor cu \xc8\x98oseaua Nordului, \xc3\xaen fa\xc8\x9ba Ambasadei Chinei, municipalitatea urm\xc3\xa2nd s\xc4\x83 readuc\xc4\x83 "Crucea Secolului" \xc3\xaen Pia\xc8\x9ba Charles de Gaulle \xc3\xaen momentul \xc3\xaen care lucr\xc4\x83rile din zon\xc4\x83 vor fi terminate.'